РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/513-21

9. децембар 2021. године

Б е о г р а д

ЗАПИСНИК

30. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 3. ДЕЦЕМБРА 2021. ГОДИНЕ

Седница је почела у 11 часова.

Седницом је председавао Верољуб Арсић, председник Одбора.

Поред председника, седници су присуствовали чланови Одбора: Ненад Крстић, Весна Стамболић, Снежана Петровић, Наташа Љубишић, Зоран Томић, Ивана Поповић, Снежана Пауновић, Војислав Вујић и Илија Животић.

Седници су присуствовали заменици чланова Одбора: Мирела Раденковић (заменик члана Одбора Александре Томић), Бранимир Јовановић (заменик члана Одбора Јасмине Каранац) и Младен Бошковић (заменик члана Одбора Ане Белоице).

Седници нису присуствовали чланови Одбора: Драгомир Карић, Оливера Недељковић, Тихомир Петковић и Угљеша Марковић, нити њихови заменици.

Седници су, на позив председника, испред Министарства привреде присуствовали: Душан Вучковић, помоћник министра привреде и Владимир Марић, директор Завода за интелектуалну својину. Испред Министарства трговине, туризма и телекомуникација седници су присуствовале Маја Сикимић в.д. помоћника министра у Сектору за билатералну економску сарадњу и Маја Вранић, шеф Одсека.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о изменама и допунама Закона о патентима у начелу, који је поднела Влада;
2. Разматрање Предлога закона о потврђивању Споразума између Владе Републике Србије и Владе Монголије о трговинској и економској сарадњи, који је поднела Влада.

Прва тачка дневног реда **- Разматрање Предлога закона о изменама и допунама Закона о патентима** у начелу.

Одбор је размотрио Предлог закона о изменама и допунама Закона о патентима у начелу и поднео Извештај Народној скупштини.

У уводним напоменама, Душан Вучковић, помоћник министра привреде, истакао је да је Министарству привреде Законом о изменама и допунама Закона о патентима, дато у надлежност од 2020. године право интелектуалне својине. Циљеви доношења овог закона су да се изврше додатно усклађивања са уредбом Европске Уније, којом је 2019. године измењена уредба из 2009. године, а која се односила на сертификате о додатној заштити по питању лекова и биоцида. Кључне измене овог закона су везане за сертификат о додатној заштити, заштити малог патента, издавање патентног списа у електронској форми, усклађивања са законом о општем управном поступку и одређена прецизирања да би се отклониле одређене дилеме које су уочене у пракси код примене закона о патентима.

Владимир Марић, директор Завода за интелектуалну својину, изнео је да је суштинска промена правног режима сертификата о додатној заштити, јер је то продужена патентна заштита. Свако право интелектуалне својине и патент траје 20 година од дана подношења пријаве. У неким случајевима патент се односи на лек или средство за за заштиту биљака за коју је потребна дозвола одређених органа, да би били стављени у промет. Некада се на ту дозволу чека и више од годину дана, а за то време производ се не може ставити у промет. Зато је у Европској Унији, и касније у Америци, основан Институт сертификата о додатој заштити, чиме се тражи да то време на које се чекало за дозволу продужи. Када се то време добије и продужи, опет се добија и монопол, што је и суштина патента. Суштина измене овог закона је да сви буду у истом правном положају. Образложио је измену режима о заштити малог патента, чиме је рекао да се патентна заштита грана на две гране, патент и мали патент. Патент је испитано право, а мали патент неиспитано право. Када се пријави проналазак, Завод мора да испита да ли је неко пре заштитио тај проналазак или га пласирао негде у свету. Ако је одговор негативан, проналазак је патент. Мали патент је другачији. Штити се проналазак, али се не испитује ни новост, ни инвентивни ниво, ни индустријска применљивост, као код патента. Због тога је веома мали број предмета заштите малим патентом. Док се патентом може штитити велики број производа, биолошких организама, и лек и молекул и конструкција, малим патентом се може штитити само конструкција. У свету је закључено да то није добро решење, па се зато и мења, овим законом, да се и малим патентом штити производ, али ограничено. Могу се штитити ствари типа чајне мешавине, хране за снижавање холестерола у крви и сл. Овим се омогућава нашој привреди да за краће време и за мање новца дође до свог права. Трећа измена се односи на могућност издавања патентног списа у електронској форми. Када се води поступак, ако је све уреду, издаје се исправа о патенту, чиме се признаје монопол, објављује се у Службеном гласнику и издаје се патентни спис. Патентни спис је збир папира на којима су подаци о носиоцу патента, подаци о самом патенту, назив проналаска, време регистрације и његово трајање. Сада ће моћи да се издаје и у дигиталној форми. Четврта измена се односи на усклађивање са Законом о општем управном поступку. Када се уписује патентни записник у Регистар патената Завода за интелектуалну својину, по службеној дужности ће се тражити одређени документи (од МУП-а да лице није осуђивано).

У дискусији је постављено питање колики је рок за одговор.

У одговору на постављено питање, Владимир Марић је рекао да је рок за одговор на патент 18 месеци, а након тога је потребно још годину дана да се заврши цео поступак.

У дискусији су учествовали Војислав Вујић и Владимир Марић.

Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о изменама и допунама Закона о патентима, у начелу.

За известиоца Одбора на седници Народне скупштине одређен је Верољуб Арсић, председник Одбора.

Друга тачка дневног реда – **Разматрање Предлога закона о потврђивању Споразума између Владе Републике Србије и Владе Монголије о трговинској и економској сарадњи**

Одбор је размотрио Предлог закона о потврђивању Споразума између Владе Републике Србије и Владе Монголије о трговинској и економској сарадњи и поднео Извештај Народној скупштини.

У уводном излагању Маја Сикимић, в.д. помоћника министра у Сектору за билатералну економску сарадњу, образложила је Предлог закона о трговинској и економској сарадњи Србије и Монголије. Споразум између Владе Републике Србије и Владе Монголије о трговинској и економској сарадњи потписан је 23. септембра 2021. године у Њујорку. Потписали су га Никола Селаковић, министар спољних послова Републике Србије и Батмунхин Батцецег, министар спољних послова Монголије. Дипломатски односи између двеју земаља су успостављени 1956. године. Економска сарадња је скромна. Робна размена је симболична. 2019. године је износила 0,9 милиона долара, 2020. године 0,4 милиона долара, а од јануара до октобра текуће године износи 1,1 милиона долара. Потписивањем и применом Споразума између Владе Републике Србије и Владе Монголије о трговинскоj и економској сарадњи институционално се регулише билатерална економска сарадња и створени су услови за њено унапређење на дугорочним основама. Такође, створен је и правни основ за формирање Заједничке комисије за праћење трговинско-економске сарадње и предузимање одговарајућих активности везаних за њено даље унапређење, као и за отклањање евентуалних препрека у њеном одвијању. Ступањем на снагу овог Споразума престаје да важи трговински и платни Споразум између Федеративне Народне Републике Југославије и Монголске Народне Републике који је потписан 1958. године. И престаје да важи Споразум који је потписан између СФРЈ и Владе Монголске Народне Републике о успостављању међувладиног Југословенско-Монголског комитета за привредну и научно-техничку сарадњу који је потписан 1974. године.

У дискусији, народни посланик је поставила питање да ли представник Министарства има детаљније податке о структури робне размене са Моноголијом.

У одговору на постављено питање, Маја Вранић образложила је податке о сарадњи са Монголијом. Истакла је да је трговина двеју земаља на скромном нивоу и да је за разлику од протеклих десет година, 2019. године робна размена била близу милион долара, и то као суфицит за Србију. Напоменула је да нас са Монголијом везују добри и традиционални односи из ранијих времена и да овим споразумом желимо да их још више актуелизујемо, да стару регулативу заменимо новом и модернијом. Истакла је да са Монголијом немамо узајамне инвестиције. Осврнула се на извоз ка Монголији где је истакла да извозимо углавном дрвени намештај, котлове за централно грејање, кухињски наместај, производе од дрвета, електричне грејаче воде - бојлери, чиме ово представља 85% извоза наше земље ка Монголији. Фабрике извозници су Јела Јагодина, Ковач Плус, Форма Идеале, Стублина, ЕСД Електроник. План је да се оформи тело које би дало правни оквир да се представници влада двеју земаља састају и у директној или електронској комуникацији договарају око извоза на Монголско тржиште. Истакл је да је наша сарадња са Монголијом више него скромна и да је циљ прихватања овог споразума да се у будућности створе услови да наша привредна размена буде већа и богатија.

У дискусији су учествовали Верољуб Арсић, Ивана Поповић и Маја Вранић.

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Монголије о трговинској и економској сарадњи.

За известиоца Одбора на седници Народне скупштине одређен је Верољуб Арсић, председник Одбора.

Седница је закључена у 11 часова и 25 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић